**Νίκος Εγγονόπουλος**

**Στην κοιλάδα με τους ροδώνες**

Αλήθεια -των αδυνάτων αδύνατο

ποτές δεν κατάφερα να καταλάβω

αυτά τα όντα που δεν βλέπουνε

το τερατώδες κοινό γνώρισμα τ’ ανθρώπου

το εφήμερο της παράλογης ζωής του

κι ανακαλύπτουνε διαφορές

γιομάτοι μίσος διαφορές

σε χρώμα δέρματος /φυλή / θρησκεία

**ΘΕΜΑ Γ**

**Ποιο πρόβλημα αναδεικνύει το ποίημα του Ν. Εγγονόπουλου; Ποια είναι η θέση του ποιητή και ποιες σκέψεις σας γεννά; Να απαντήσετε σε ένα κείμενο 150 λέξεων. (Μον. 15)**

Το πρόβλημα που, κατά τη γνώμη μου, αναδεικνύει το ποίημα του Εγγονόπουλου είναι αυτό της διαφορετικότητας. Το ποιητικό υποκείμενο δεν αρνείται τη διαφορετικότητα («*σε χρώμα δέρματος /φυλή / θρησκεία*»), αλλά («*ποτές δεν κατάφερα να καταλάβω*») τον τρόπο με τον οποίο αυτή νοηματοδοτείται από τους ανθρώπους («*τα όντα που δεν βλέπουνε*»). Κατά τη γνώμη του, η αντίθεση ανάμεσα στο «*κοινό γνώρισμα τ’ ανθρώπου*» και στις «διαφορές» ανάμεσα στους ανθρώπους είναι ασύμμετρη, εφόσον το κοινό γνώρισμα, «*το εφήμερο της παράλογης ζωής*» του ανθρώπου, υπάρχει εμφανώς και είναι «τερατώδες», ενώ τις διαφορές τις «*ανακαλύπτουνε*» άνθρωποι «*γιομάτοι μίσος*». Ποιος μπορεί να διαφωνήσει με τη θέση του ποιητή; Ποιος μπορεί να καταλάβει την περιφρόνηση που επιδεικνύει η ανθρωπότητα στην κοινή μας μοίρα, τη θνητότητα; Ποιος μπορεί να κατανοήσει την κυριαρχία του μίσους προς τη «διαφορά»; «*Αλήθεια -των αδυνάτων αδύνατο*». Κι όμως ακόμη να καταλάβει η ανθρωπότητα τον παραλογισμό αυτό. [λ. 144]